CELEX: 32017D2355
Language: sk
Date: 2017-12-14 00:00:00
Title: Vykonávacie rozhodnutie Komisie (EÚ) 2017/2355 zo 14. decembra 2017, ktorým sa povoľuje umiestnenie húb ošetrených UV žiarením ako novej potraviny na trh v súlade s nariadením Európskeho parlamentu a Rady (ES) č. 258/97 [oznámené pod číslom C(2017) 8474]

16.12.2017   
            
            
               SK
            
            
               Úradný vestník Európskej únie
            
            
               L 336/52
            
         VYKONÁVACIE ROZHODNUTIE KOMISIE (EÚ) 2017/2355
   zo 14. decembra 2017,
   ktorým sa povoľuje umiestnenie húb ošetrených UV žiarením ako novej potraviny na trh v súlade s nariadením Európskeho parlamentu a Rady (ES) č. 258/97
   
      
         [oznámené pod číslom C(2017) 8474]
      
   
   (Iba anglické znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Spoločnosť Ekoidé AB požiadala 10. júna 2016 príslušný orgán Švédska o umiestnenie húb (Agaricus bisporus) ošetrených UV žiarením so zvýšeným obsahom vitamínu D2 ako novej potraviny v zmysle článku 1 ods. 2 písm. f) nariadenia (ES) č. 258/97 na trh Únie.
            
         
               (2)
            
            
               Príslušný orgán Švédska vydal 27. februára 2017 svoju správu o prvotnom posudku (ďalej len „prvotná hodnotiaca správa“). V uvedenej správe dospel k záveru, že huby (Agaricus bisporus) ošetrené UV žiarením so zvýšeným obsahom vitamínu D2 spĺňajú kritériá novej potraviny stanovené v článku 3 ods. 1 nariadenia (ES) č. 258/97.
            
         
               (3)
            
            
               Túto prvotnú hodnotiacu správu zaslala Komisia ostatným členským štátom 2. marca 2017.
            
         
               (4)
            
            
               Niektoré členské štáty vzniesli odôvodnené námietky v 60-dňovej lehote stanovenej v článku 6 ods. 4 prvom pododseku nariadenia (ES) č. 258/97. Dodatočné vysvetlenia žiadateľa uspokojivo zmiernili uvedené obavy členských štátov a Komisie.
            
         
               (5)
            
            
               V časti A bode 1 prílohy VI k nariadeniu Európskeho parlamentu a Rady (EÚ) č. 1169/2011 (2) sa vyžaduje, aby názov potraviny obsahoval sprievodné údaje týkajúce sa špecifickej úpravy potraviny alebo bol o ne doplnený vždy, keď by vynechanie takýchto informácií mohlo uviesť spotrebiteľov do omylu. Keďže spotrebitelia zvyčajne neočakávajú, že huby sú ošetrené UV žiarením, názov potraviny by mal obsahovať takéto informácie alebo by mal byť o ne doplnený, aby sa zabránilo uvedeniu spotrebiteľov do omylu.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Huby (Agaricus bisporus), ktoré boli ošetrené UV žiarením na účely zvýšenia obsahu vitamínu D2 a špecifikované v prílohe k tomuto rozhodnutiu, možno umiestňovať na trh Únie ako novú potravinu.
   Článok 2
   Názov húb (Agaricus bisporus) ošetrených UV žiarením na účely zvýšenia obsahu vitamínu D2, ktoré sa týmto rozhodnutím povoľujú, musí byť „huby (Agaricus bisporus) ošetrené UV žiarením“.
   Článok 3
   Toto rozhodnutie je určené spoločnosti Ekoidé AB, Vårbruksgatan 67, 583 32 Linköping, Švédsko.
   
      V Bruseli 14. decembra 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22.11.2011, s. 18.).
   
      PRÍLOHA
      
         ŠPECIFIKÁCIE HÚB (AGARICUS BISPORUS) OŠETRENÝCH UV ŽIARENÍM SO ZVÝŠENÝM OBSAHOM VITAMÍNU D2
         
      
      
         Opis/Definícia:
      
      Komerčne pestovaná huba Agaricus bisporus, na ktorú sa po zbere aplikuje ošetrenie UV svetlom, čo má za následok, že obsah vitamínu D2 je ≤ 10 μg/100 g vlhkej hmotnosti.
      Žiarenie UVB: je proces žiarenia v ultrafialovom spektre svetla s vlnovou dĺžkou 290 – 320 nm.
      
         Vitamín D2:
      
      
                  Chemický názov
               
               
                  (3β,5Z,7E,22E)-9,10-sekoergosta-5,7,10(19),22-tetraén-3-ol
               
            
                  Synonymum
               
               
                  ergokalciferol
               
            
                  Číslo CAS
               
               
                  50-14-6
               
            
                  Molekulová hmotnosť
               
               
                  396,65 g/mol
               
            
         Obsah:
      
      Vitamín D2 v konečnom výrobku: 5 – 10 μg/100 g vlhkej hmotnosti na konci času použiteľnosti.